# Canòdrom Balear

El Canòdrom Balear és un recinte esportiu de la ciutat de Mallorca dedicat originàrialment a les corregudes de llebrers. Va ser construït el 1932 per iniciativa privada i va estar en actiu fins al 1999, quan va romandre sense ús i abandonat. Actualment és de titularitat municipal i fou reconvertit en zona verda com part integrant del Bosc Urbà de Palma.

## Història

Les corregudes de llebrers varen arribar a Mallorca l'any 1931, impulsades per la societat Club Esportiu Galguero Balear. Atesa la falta d'un terreny adequat, inicialment es varen celebrar a l'hipòdrom llavors existent en el barri de Bons Aires de la ciutat. Poc després, i gràcies l'èxit assolit, la societat esmentada va adquirir els terrenys denominats ses Parellades Baixes, situats a l'actual barri del Fortí. La instal·lació va ser inaugurada el 13 de juny de 1932.
Entre altres proves, el recinte va acollir el Campionat d'Espanya de llebrers en set ocasions: (1943, 1951, 1956, 1971, 1980, 1989 i 1991); així com el campionat europeu de 1956. El Campionat d'Espanya de 1991 va ser un dels darrers esdeveniments destacats que va acollir la instal·lació.
El recinte va restar operatiu fins a la seva clausura definitiva el 30 de març de 1999. Va ser l'avantdarrer canòdrom d'Espanya en cessar l'activitat; el darrer fou el Canòdrom Meridiana de Barcelona, tancat el 2006.

## Conversió en zona verda

Dels anys 90 ençà l'Ajuntament de Palma planificava la construcció d'una extensa zona verda al torrent de sa Riera denominada la Falca Verda. Amb aquest motiu, l'agost de 1996 l'Ajuntament de Palma el va expropiar i el 2008 en va esbucar les instal·lacions; d'aleshores ençà, tan sols en roman el solar i el traçat de l'antiga pista, així com el mur i les entrades al recinte.
El disseny del parc contemplava que desaparegués el canòdrom, però els recursos judicials presentats d'altres propietaris dels solars afectats i la tardança en la seva resolució varen fer que només es dugués a terme una part del parc, inaugurada el 2007, que no afectava el recinte, el qual s'executaria en una fase posterior.
Posteriorment, el 2015 el projecte inicial de la Falca Verda que afectava el Canòdrom va ser descartat i substituït per un altre disseny que mantenia els pocs vestigis que encara romanien drets de la instal·lació (el dibuix de la pista, murs i entrades), conjuntament amb el solar annex de l'antic Velòdrom de Tirador: el futur Bosc Urbà de Palma. El projecte també preveu recuperar els vestigis de l'antiga síquia de la Font de la Vila, infraestructura d'època musulmana construïda per proveir d'aigua l'antiga ciutat medieval.
Les obres del futur Bosc Urbà al Canòdrom varen començar el 27 de juliol de 2018 i es preveia que duressin dotze mesos. No obstant això, les obres varen sofrir ajornaments i obstacles constants que varen ajornar la inauguració com a zona verda, fins obrir oficialment el 29 de juliol de 2022.

## Referències

* ↑ «El Canódromo de Palma, futura zona verde y vestigio histórico» (en castellà). Diario de Mallorca, 29-06-2019.
* ↑ García Gargallo, 2021, p. 22.
* ↑ García Gargallo, 2021, p. 23.
* ↑ García Gargallo, 2021, p. 79-81.
* ↑ García Gargallo, 2021, p. 38.
* ↑ García Gargallo, 2021, p. 39.
* ↑ Rodríguez, Javier «Rosselló: 'Agradezco el apoyo que he recibido pero he de cerrar el canódromo'» (en castellà). Última Hora, 01-04-1999.
* ↑ «El Supremo obliga a Cort a pagar 14 millones por la expropiación del canódromo» (en castellà). Última Hora, 27-04-2006.
* ↑ «La demolición del antiguo canódromo se iniciará de aquí a una semana». Diario de Mallorca, 29-08-2008.
* ↑ Aguiló, J.M. «Las obras de la futura Falca Verda se iniciaran el próximo año y acabarán en 2014». Última Hora, 24-07-2003.
* ↑ García Gargallo, 2021, p. 54-55.
* ↑ «Cort creará un bosque en pleno centro de Palma». Última Hora, 29-12-2015.
* ↑ García Gargallo, 2021, p. 58.
* ↑ «Se inician las obras para convertir el canódromo de Palma en un bosque urbano». Última Hora, 27-07-2018.
* ↑ Riera Serra, Ana «El col·lectiu Palma Verda convoca una bicicletada per reivindicar la falca verda». Ara, 12-09-2018.
* ↑ «El Canódromo ya está abierto al público» (en castellà). Última Hora, 29-07-2022.
* ↑ «El Canódromo ya está abierto a la ciudadanía convertido en un gran parque público» (en castellà). Diario de Mallorca, 30-07-2022.

## Bibliografia

* García Gargallo, Manuel. El Canòdrom Balear. Una història del llebrer a Palma. Palma: Documenta Balear, 2021. ISBN 978-84-18441-28-8.

## Enllaços externs

* Pàgina a Facebook